[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niCymraegEnglish"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000006", "text": "Rhaglen gydweithredol newydd gwerth \u00a350 miliwn i ddatblygu canolbwynt byd-eang ar gyfer cynhyrchu teledu, ffilm a chyfryngau yng Nghymru"}, {"text_idx": "#000007", "text": "Bydd rhaglen gydweithredol newydd gwerth \u00a350 miliwn yn helpu i ddatblygu canolbwynt blaengar ar gyfer arloesi yn y diwydiant teledu, ffilm a\u2019r cyfryngau ehangach yng Nghymru."}, {"text_idx": "#000008", "text": "Bydd Media Cymru yn helpu i ddatblygu busnesau ac unigolion yn y sector gyda chyfres o rowndiau ariannu, hyfforddiant, ymchwil, a chyfleoedd dros y pum mlynedd nesaf a fydd yn chwyldroi tirwedd y cyfryngau ym Mhrifddinas-Ranbarth Caerdydd ac yn sicrhau statws o ragoriaeth fyd-eang."}, {"text_idx": "#000009", "text": "Nod y rhaglen gydweithredol yw cryfhau cyfraniad economaidd gweithgareddau cyfryngau ym Mhrifddinas-Ranbarth Caerdydd, gan greu miliynau mewn trosiant ychwanegol dros y pum mlynedd nesaf, cannoedd o swyddi a chefnogi\u2019r gwaith o greu busnesau newydd yn sector y cyfryngau."}, {"text_idx": "#000010", "text": "Ymhlith y prosiectau sydd eisoes yn cael eu cefnogi mae gwneud y diwydiant sgrin yn fwy cynaliadwy ac ecogyfeillgar a mynd i\u2019r afael a\u0302 diffyg amrywiaeth ym myd ffilm a theledu i helpu i wella cyfleoedd i gymunedau heb gynrychiolaeth ddigonol. Mae cyfleoedd ar gael i arloeswyr yn y sector wneud cais am gyllid i roi hwb i\u2019w syniadau."}, {"text_idx": "#000013", "text": "Mae\u2019r rhanbarth eisoes yn un o\u2019r clystyrau cyfryngau sy\u2019n perfformio orau a hi yw\u2019r mwyaf ond dau ym Mhrydain ar o\u0302l Llundain a Manceinion, ac mae\u2019n creu un o bob wyth o\u2019r holl swyddi newydd ym myd ffilm a theledu ym Mhrydain. Fodd bynnag, bydd tyfu\u2019r diwydiant ymhellach i fod yn arweinydd byd-eang ym maes arloesi yn arwain at fwy o elw economaidd a chyfleoedd i\u2019r rhanbarth a\u2019i bobl."}, {"text_idx": "#000014", "text": "Mae 1,318 o gwmni\u0308au yn weithredol ar hyn o bryd yn y sector cyfryngau clyweledol yn y rhanbarth, sy\u2019n cynhyrchu trosiant blynyddol o \u00a3545 miliwn ac yn cyflogi dros 10,000 o bobl."}, {"text_idx": "#000015", "text": "Bydd digwyddiad lansio ar gyfer Media Cymru yn cael ei gynnal yn Amgueddfa Genedlaethol Caerdydd ar 18 Hydref lle gall sefydliadau ac unigolion yn y sector ddysgu mwy am y cyfleoedd sydd ar gael a sut i gymryd rhan."}, {"text_idx": "#000017", "text": "\u201cMae Caerdydd a\u2019r brifddinas-ranbarth o\u2019i chwmpas eisoes yn chwarae rhan fawr yn niwydiant y cyfryngau."}, {"text_idx": "#000018", "text": "\u201cMae cyllid Media Cymru yn ein galluogi ni i fod yn fwy uchelgeisiol \u2013 i wneud Cymru yn arweinydd byd-eang ar gyfer arloesi yn y cyfryngau \u2013 gyda ffocws ar dwf economaidd gwyrdd a theg yn fyd-eang."}, {"text_idx": "#000019", "text": "\u201cBydd ein digwyddiad lansio yn nodi\u2019r foment pan fydd Media Cymru ar agor yn swyddogol. Byddwn yn trafod sut mae cymryd rhan ac ymuno a\u0302\u2019r mudiad cyffrous yma.\u201d"}, {"text_idx": "#000020", "text": "Un o\u2019r cyfleoedd sydd ar gael ar hyn o bryd drwy Media Cymru yw ei Phiblinell Arloesi, sy\u2019n darparu cyllid a chyfleoedd hyfforddi i fusnesau a phobl greadigol, gyda\u2019r nod o gynyddu eu gallu i gynnal ymchwil, datblygu ac arloesi, a dod a\u0302 rhagor o syniadau, amrywiaeth a thwf i\u2019r diwydiant."}, {"text_idx": "#000021", "text": "Mae\u2019r cyllid sydd ar gael yn cynnwys hyd at \u00a310,000 ar gyfer gweithwyr llawrydd a busnesau bach a chanolig i ddatblygu syniadau ar gyfer cynnyrch a gwasanaethau newydd; hyd at \u00a350,000 i fusnesau ddatblygu prosiectau ymchwil, datblygu ac arloesi sy\u2019n dangos potensial clir ar gyfer cynnyrch neu wasanaeth diriaethol; a hyd at \u00a3200,000 ar gyfer prosiectau ag uchelgais a graddfa sylweddol sydd a\u0302\u2019r potensial i fod yn drawsnewidiol i\u2019r sector gydag effaith ryngwladol."}, {"text_idx": "#000022", "text": "Bydd busnesau hefyd yn cael cyfle i bartneru a\u0302 sefydliadau ar draws y sector ar gyfer galwadau ariannu ar y cyd i fynd i\u2019r afael a\u0302 heriau ymchwil, datblygu ac arloesi a nodwyd neu gyfleoedd masnachol sy\u2019n dod i\u2019r amlwg."}, {"text_idx": "#000023", "text": "Bydd cyfle arall, Cronfa Arloesi Cynnwys y BBC, yn rhoi cyfle i rhwng tri a phum cwmni o Gymru gael hyd at \u00a350,000 yr un i ddatblygu syniad uchelgeisiol newydd ar gyfer cynnwys ffeithiol neu chwaraeon gydag arloesedd yn greiddiol iddo, a chyflwyno dec syniadau a dilyniannau sampl sydd wedi\u2019u hanelu i\u2019w darlledu ar BBC One Wales ac iPlayer."}, {"text_idx": "#000024", "text": "Mae\u2019n rhaid i gwmni\u0308au cymwys fod ag o leiaf un credyd rhaglen deledu o fewn y chwe blynedd diwethaf, a\u2019r dyddiad cau ar gyfer cyflwyno ceisiadau ar wefan Media Cymru yw 12pm ar 18 Tachwedd."}, {"text_idx": "#000025", "text": "Yn ogystal, mae Media Cymru yn cynnal Arolwg Gweithlu Sgrin Cymru, sef yr arolwg cenedlaethol cyntaf i asesu anghenion sgiliau a hyfforddiant, agweddau a phrofiadau pobl sy\u2019n gweithio ym maes ffilm a theledu, gemau, animeiddio, VFX, ac o\u0302l-gynhyrchu i adeiladu sylfaen eang a chynhwysol o ddoniau ar gyfer y dyfodol."}, {"text_idx": "#000026", "text": "A bydd ei fenter Gofodau Arloesi yn ceisio cysylltu cymuned amrywiol y rhanbarth o fusnesau a gweithwyr llawrydd gan ddefnyddio gweithdai wyneb yn wyneb a digidol i ddarparu mynediad at gyfleoedd i ddefnyddio technoleg newydd, cefnogaeth, a rhannu\u2019r wybodaeth a\u2019r syniadau diweddaraf."}, {"text_idx": "#000027", "text": "Mae\u2019r prosiectau sydd eisoes wedi\u2019u cymeradwyo yn cynnwys Green Cymru, lle bydd Ffilm Cymru Wales \u2013 yr asiantaeth ddatblygu ar gyfer ffilmiau yng Nghymru \u2013 yn defnyddio cyllid gan Media Cymru i ddarparu atebion i heriau gwyrdd yn y diwydiant sgrin a chefnogi\u2019r gwaith o ehangu cynnyrch, gwasanaethau a phrosesau cynaliadwy."}, {"text_idx": "#000028", "text": "Yn ogystal, mae cwmni\u0308au cynhyrchu Boom Cymru a Rondo yn cydweithio ar y prosiect Chwalu\u2019r Rhwystrau Economaidd-gymdeithasol, gan ddefnyddio cyllid i ymchwilio i\u2019r rhwystrau i amrywiaeth economaidd-gymdeithasol yn y sector ffilm a theledu, cyn paratoi adroddiad ar y diffyg amrywiaeth a cheisio goresgyn hynny drwy ymgysylltu\u2019n uniongyrchol ag ysgolion, colegau a chymunedau heb gynrychiolaeth ddigonol."}, {"text_idx": "#000030", "text": "\u201cMae gan Gymru ddiwydiant cyfryngau ffyniannus sydd a\u0302\u2019r potensial i dyfu i fod yn arweinydd, nid yn unig ym Mhrydain, ond ledled y byd."}, {"text_idx": "#000031", "text": "\u201cBydd Media Cymru yn helpu i sicrhau bod gan arloeswyr y cyfryngau yr adnoddau i ddatblygu atebion o\u2019r radd flaenaf i faterion ein hoes, wrth iddyn nhw fwrw ymlaen a\u0302 phrosiectau uchelgeisiol sy\u2019n eu gosod ar waha\u0302n i\u2019r gystadleuaeth.\u201d"}, {"text_idx": "#000033", "text": "\u201cMae Llywodraeth Cymru yn falch iawn o gefnogi\u2019r cydweithio yma i helpu i adeiladu ar y llwyddiant mae cynhyrchwyr ein cyfryngau yn ei brofi ar hyn o bryd."}, {"text_idx": "#000034", "text": "\u201cBydd rhoi cyfle i\u2019n doniau mwyaf disglair ddatblygu ac arddangos eu gallu i arloesi nid yn unig yn gwella enw da\u2019r diwydiant ar draws y byd, ond hefyd yn arwain at ragor o enillion ar gyfer ein heconomi a\u2019r gymdeithas a fydd yn y pen draw o fudd i\u2019r rhanbarth cyfan.\u201d"}, {"text_idx": "#000036", "text": "\u201cMae hwn yn gyfnod euraidd ar gyfer gwneud ffilmiau a chynhyrchu cyfryngau yng Nghaerdydd, ac yn sicrhau twf sylweddol yn y Diwydiannau Creadigol. Ein huchelgais yw i Gaerdydd, y Brifddinas-Ranbarth, a Chymru fod yn ganolbwynt byd-eang ar gyfer arloesi a chynhyrchu yn y cyfryngau, gan arwain un o\u2019r sectorau mwyaf llwyddiannus ym Mhrydain."}, {"text_idx": "#000037", "text": "\u201cMae partneriaeth Media Cymru yn ganolog i gyflawni hynny, a bydd yn helpu i ddenu mewnfuddsoddiad, tyfu ein busnesau creadigol cynhenid mewn ffordd gynaliadwy a chynhwysol, creu swyddi, a meithrin y doniau amrywiol a fydd yn gosod Caerdydd a\u2019r rhanbarth ehangach fel un o\u2019r clystyrau cyfryngau mwyaf blaengar a chynaliadwy yn y byd.\u201d"}, {"text_idx": "#000039", "text": "\u201cRydyn ni\u2019n hynod uchelgeisiol yngly\u0302n ag adeiladu ar ein sector cyfryngau yng Nghymru. Rydyn ni wedi gweld y gwahaniaeth sydd wedi\u2019i wneud ym Manceinion, ac mae gan ranbarth Caerdydd yr holl ddoniau a\u2019r sgiliau sydd eu hangen i wneud canolfan o\u2019r radd flaenaf ar gyfer busnesau cyfryngau."}, {"text_idx": "#000040", "text": "\u201cBydd Media Cymru hefyd yn chwarae rhan arwyddocaol wrth lunio adferiad economaidd ein rhanbarth yn dilyn pandemig Covid, ac yn helpu pawb, o Ferthyr i Fynwy, Blaenau Gwent i Ben-y-bont ar Ogwr, i rannu yn ein ffyniant yn y dyfodol.\u201d"}, {"text_idx": "#000042", "text": "Tri phrosiect bwyd cynaliadwy arloesol i dderbyn cyllid"}, {"text_idx": "#000043", "text": "Mae Cyfalaf Buddsoddi mewn Arloesi yn lansio cronfa gwerth \u00a350 miliwn i gatalyddu twf ac arloesi ym Mhrifddinas-Ranbarth Caerdydd"}]